Rannsóknarnefnd samgönguslysa tekur til starfa Rannsóknarnefnd samgönguslysa kom saman til fyrsta fundar síns í liðinni viku í húsnæði hennar við Flugvallarveg í Reykjavík . Ný lög um rannsókn samgönguslysa tóku gildi 1. júní síðastliðinn og hefur innanríkisráðherra skipað nýja nefnd sem skal annast rannsókn samgönguslysa . Með nýju lögunum er starfsemi þriggja rannsóknarnefnda sameinuð í eina , þ.e. Rannsóknarnefnd flugslysa , Rannsóknarnefnd sjóslysa og Rannsóknarnefnd umferðarslysa og verður heiti nefndarinnar framvegis Rannsóknarnefnd samgönguslysa . Þrír rannsóknarstjórar Þrír rannsóknarstjórar starfa fyrir nefndina , einn fyrir hver slysaflokk . Þeir eru Þorkell Ágústsson , verkfræðingur og rannsóknarstjóri flugslysasviðs . Hann er jafnframt rekstrarstjóri nefndarinnar , Jón Arilíus Ingólfsson , skipstjóri og rekstarfræðingur , rannsóknarstjóri sjóslysasviðs og Ágúst Mogensen afbrotafræðingur rannsóknarstjóri umferðaslysasviðs . Annað starfsfólk nefndarinnar eru Guðmundur Lárusson skipstjóri , Ragnar Guðmundsson , verkfræðingur , Sævar Helgi Lárusson , verkfræðingur og Hulda Lilja Guðmundsdóttir móttökuritari . Í Rannsóknarnefnd samgönguslysa eru sjö nefndarmenn og sex varamenn þar sem einn nefndarmannanna er formaður . Nefndin er skipuð til fimm ára í senn . Formaður er Geirþrúður Alfreðsdóttir , flugstjóri og vélaverkfræðingur . Aðrir nefndarmenn eru Ásdís J. Rafnar hæstaréttarlögmaður , Bryndís Torfadóttir flugstjóri , Brynjólfur Mogensen læknir , Gestur Gunnarsson flugvirki , Hilmar Snorrason , skólastjóri Slysavarnaskóla sjómanna og Ingi Tryggvason lögfræðingur . Varamenn eru : Haraldur Sigþórsson verkfræðingur , Hjörtur Emilsson skipatæknifræðingur , Hörður Vignir Arilíusson flugumferðarstjóri , Inga Hersteinsdóttir verkfræðingur , Pálmi Kr . Jónsson vélfræðingur og Tómas Davíð Þorsteinsson framkvæmdastjóri .